Imtella' Settembru 8, 2021 Rapport: Fiorella Pace Kull sena, bħal-lum tiġi ċċelebrata quddiesa f'kappella żgħira li hemm fil-Forti Sant'Anġlu u li hi dedikata lit-twelid tal-Madonna. Qabel ma nbniet il-Knisja ta' San Lawrenz fil-Birgu, din kienet l-ewwel parroċċa fl-inħawi. Fil-fatt, fil-Forti Sant'Anġlu din il-kappella biss mhix propjetà tal-Gvern, imma hi tal-Knisja. Wara l-quddiesa jsir tberik tal-qabar u mafkar li hemm qrib il-kappella u li fih jingħad li hemm midfuna vittmi tal-assedju tal-1565 u tal-pesta. Imħaffra fil-blat fil-Forti Sant'Anġlu hemm il-kappella tat-twelid tal-Madonna. Il-kuratur tal-kappella, ir-riċerkatur George Agius, irrefera għal inventarju tal-1274 li qal diġà jsemmi d-dettalji ta' din il-kappella u oħra li hemm fil-Forti Sant'Anġlu. Din il-kappella mhix fir-responsabilità tal-Gvern, iżda tagħmel parti mill-Parroċċa tal-Birgu. "Din kienet l-ewwel parroċċa fl-inħawi. Bil-mod il-mod meta Sant'Anġlu ngħalaq bħala kastell, bħala forti, il-parroċċa mxiet iktar lejn il-Birgu għax imbagħad il-komunita' bdiet toqgħod iktar lejn in-naħa tal-Birgu. Allura nbniet il-Knisja ta' San Lawrenz…. Billi din kienet l-ewwel parroċċa, dejjem baqgħet parti li taqa' taħt il-parroċċa ta' San Lawrenz. Fil-fatt ġo Sant'Anġlu hu l-uniku post li mhuwiex tal-Gvern, huwa tal-Knisja." Kull sena fit-tmienja ta' Settembru l-Kapitlu tal-Parroċċa tal-Birgu jiċċelebra quddiesa fil-kappella tat-twelid tal-Madonna. Minħabba l-influwenza Biżantina, jidher li fl-imgħoddi din il-kappella kienet iddedikata lill-Marija Omm Alla, iżda maż-żmien il-kwadru titulari nbidel. "Minn wara l-Assedju, ġiet il-Vitorja għax irbaħna l-assedju u mbagħad iktar tard fit-tieni gwerra ċedew it-Taljani u ntemmet il-gwerra minn Malta. Allura l-kappella t-titular tagħha ġie żviluppat fit-twelid tal-Madonna." Wara ċ-ċelebrazzjoni tal-quddiesa, b'ħarsien tar-regolamenti maħruġa mill-awtoritajiet tas-saħħa saret ċerimonja simbolika fiċ-ċimiterju tal-forti. Hawnhekk tqiegħdu fjuri minn membri tal-Kumitat Festi Nazzjonali Staqsejna lil George Agius min hemm midfun f'dan il-qabar. "Jingħad li fi żmien l-Assedju kienu difnu xi wħud minn dawk li sfaw maqtula b'emerġenza. Hemmhekk fil-viċin teżisti ġiebja, hawn minn jgħid li ndifnu temporanjament hemm. Maż-żmien għamlu mafkar biex ikun iktar b'dinjità. Però fil-pesta tal-1676 xi vittmi tal-pesta ndifnu hemm ukoll, fil-fatt fuq il-mafkar hemm skrizzjoni li tgħid li kien il-gvernatur tal-kastell Sant'Anġlu li waqqaf dak il-mafkar u l-Isqof Labini ta indulġenza lil min jitlob f'dak il-post qaddis." Iċ-ċerimonja saret ukoll bil-parteċipazzjoni tal-Iscouts tal-First Cospicua li jiltaqgħu l-Birgu.